**LIQUI MOLY går inn under Würth-paraplyen**

Ernst Prost selger bedriftsgruppen sin til konglomeratet i tungvekterklassen

**Desember 2017 – LIQUI MOLY får ny eier.** **Administrerende direktør Ernst Prost selger sine selskapsandeler til Würth-gruppen ved årsskiftet.** **«Dermed sikrer jeg at LIQUI MOLY vil fortsette å bestå også når jeg en gang ikke lenger står ved roret», sier Ernst Prost.** **Han forblir administrerende direktør for bedriftsgruppen.**

LIQUI MOLY er en kjernesunn bedrift med høy egenkapitalandel og ny omsetningsrekord også i år. «Jeg ønsket å sikre bedriften for fremtiden mens vi gjør det bra, og vi ikke er nødt til å ta en bestemmelse under press», forklarer Ernst Prost.

Tilknytningen til Würth-konsernet strekker seg langt bak i tid. Würth-gruppen har i nesten 20 år vært stille partner i LIQUI MOLY – allerede den gang som sikkerhet mot uforutsette hendelser. Selv om Würth-gruppen med sine over 70 000 medarbeidere og omsetning på 12,5 milliarder euro stiller i en helt annen liga, er den like mye familiebedrift som LIQUI MOLY. Ernst Prost: «Jeg vet derfor at LIQUI MOLY kommer i gode hender hos Würth-gruppen.»

Bortsett fra eierskiftet i bakgrunnen, blir alt ved det samme. LIQUI MOLY fortsetter som selvstendig bedrift i Würth-gruppen, Ernst Prost blir sittende som administrerende direktør, og det blir ingen endringer for de ansatte. «De som kjenner meg, vet at jeg setter medarbeiderne i første rekke», påpeker Ernst Prost. «Det ville da også være meningsløst å skulle endre på det som har brakt oss så gode resultater de siste årene. Ting fortsetter akkurat som før – bare under en større paraply som gir mer beskyttelse.»

**Om LIQUI MOLY**

LIQUI MOLYs unike og rikholdige bilkjemiske sortiment omfatter rundt 4000 produkter: motoroljer og tilsetningstoffer, fett og pastaer, sprayer og bilpleie, klebe- og tetningsmidler. LIQUI MOLY, som ble grunnlagt i 1957, utvikler og produserer utelukkende i Tyskland. Selskapet er der ubestridt markedsleder på additiver, og blir gang på gang stemt frem som beste oljemerke. LIQUI MOLY, som ledes av eier Ernst Prost, forhandles i 120 land, og hadde i 2016 en omsetning på 489 millioner euro.

**Kontaktinformasjon:**

LIQUI MOLY GmbH

Peter Szarafinski

Jerg-Wieland-Str. 4

89081 Ulm-Lehr

Germany

Tel.: +49 7 31/14 20 189

Fax: +49 7 31/14 20 82

Peter.Szarafinski@liqui-moly.de